CELEX: 32010R0540
Language: sk
Date: 2010-06-16 00:00:00
Title: Nariadenie Európskeho parlamentu a Rady (EÚ) č. 540/2010 zo 16. júna 2010 , ktorým sa mení a dopĺňa nariadenie Rady (ES) č. 1085/2006, ktorým sa ustanovuje nástroj predvstupovej pomoci (IPA)

24.6.2010   
            
            
               SK
            
            
               Úradný vestník Európskej únie
            
            
               L 158/7
            
         NARIADENIE EURÓPSKEHO PARLAMENTU A RADY (EÚ) č. 540/2010
   zo 16. júna 2010,
   ktorým sa mení a dopĺňa nariadenie Rady (ES) č. 1085/2006, ktorým sa ustanovuje nástroj predvstupovej pomoci (IPA)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 212,
   so zreteľom na návrh Európskej komisie,
   po porade s Výborom regiónov,
   konajúc v súlade s riadnym legislatívnym postupom (1),
   keďže:
   
               (1)
            
            
               Prostredníctvom nariadenia (ES) č. 1085/2006 (2) sa na účely získania členstva v Únii poskytuje pomoc kandidátskym a potenciálnym kandidátskym krajinám pri ich postupnom zosúlaďovaní noriem a politík s normami a politikami Európskej únie, v náležitých prípadoch vrátane acquis communautaire.
            
         
               (2)
            
            
               V článku 49 Zmluvy o Európskej únii sa uvádza, že každý európsky štát, ktorý rešpektuje a zaviaže sa podporovať hodnoty uvedené v článku 2 uvedenej zmluvy, ako sú ľudská dôstojnosť, sloboda, demokracia, rovnosť, právny štát a rešpektovanie ľudských práv vrátane práv osôb patriacich k menšinám, môže požiadať o členstvo v Únii.
            
         
               (3)
            
            
               V záveroch Európskej rady zo 14. decembra 2006 sa uvádza obnovený konsenzus o rozšírení vrátane zásady, podľa ktorej sa každá krajina, ktorá žiada o členstvo, posudzuje podľa vlastných zásluh.
            
         
               (4)
            
            
               V nadväznosti na žiadosť Islandskej republiky (ďalej len „Island“) o členstvo v Európskej únii predloženú 16. júla 2009 Rada vyzvala Komisiu, aby jej predložila stanovisko k tejto žiadosti. Island preto možno považovať za potenciálnu kandidátsku krajinu.
            
         
               (5)
            
            
               Podľa nariadenia (ES) č. 1085/2006 sa pomoc potenciálnym kandidátskym krajinám a kandidátskym krajinám západného Balkánu a Turecka okrem iného poskytuje na základe európskeho a prístupového partnerstva.
            
         
               (6)
            
            
               Island je členom Európskeho hospodárskeho priestoru. Pri poskytovaní pomoci podľa nariadenia (ES) č. 1085/2006 sa tak zohľadnia správy a strategický dokument obsiahnutý v ročnom balíku Komisie pre rozšírenie,
            
         PRIJALI TOTO NARIADENIE:
   Článok 1
   Nariadenie (ES) č. 1085/2006 sa týmto mení a dopĺňa takto:
   
               1.
            
            
               v článku 4 sa dopĺňa tento odsek:
               „V prípade Islandu podlieha poskytovanie pomoci najmä správam a strategickému dokumentu obsiahnutému v balíku pre rozšírenie.“;
            
         
               2.
            
            
               v prílohe II sa za slovné spojenie „Bosna a Hercegovina“ vkladá:
               
                           „—
                        
                        
                           Island“.
                        
                     
         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Štrasburgu 16. júna 2010
      
         
            Za Európsky parlament
         
         
            predseda
         
         J. BUZEK
      
      
         
            Za Radu
         
         
            predseda
         
         D. LÓPEZ GARRIDO
      
   
   
      (1)  Pozícia Európskeho parlamentu z 11. februára 2010 (zatiaľ neuverejnená v úradnom vestníku) a rozhodnutie Rady z 31. mája 2010.
   
      (2)  Ú. v. EÚ L 210, 31.7.2006, s. 82.